Bil Klinton: Potrebna pomoć više ljudi
Bivši predsednik SAD otvorio je godišnji skup Klintonove globalne incijative na kojem se razmatra niz svetskih problema 
Šezdeset sedam sadašnjih ili bivših šefova država, više od 600 poslovnih ljudi i oko 500 predstavnika nevladinih i filantropskih organizacija, okupilo se u Njujorku da razmotri načine na koje može da se pomogne siromašnima, očisti životna sredina, popravi položaj žena i poboljšaju zdravstvena nega i obrazovanje. Na otvaranju skupa, bivši predsednik Klinton je rekao da napori učesnika nisu dovoljni. Klinton je rekao da će Inicijativa podržati sve obične ljude koji imaju ideje o tome kako rešavati svetske probleme, uključujući poboljšanje položaja žena, trgovinu ljudima, uklanjanje otpadaka i nezaposlenost mladih. Na Inicijativi će se razmotriti svi ti i brojni drugi problemi... Na primer, teška dijareja izazvana zagađenom vodom. Svakog dana, od nje umre četiri hiljade dece u svetu. Robert Mekdonald, direktor kuće „Proktor end Gembl“, kaže da kesica od 10 centi može da pročisti tu vodu. „ Mekdonald je rešen da njegova kompanija spase jedan život na sat i poveća distribuciju paketića na dve milijarde godišnje. U nastavku rasprave, državna sekretarka Hilari Klinton je objavila javno-privatnu inicijativu u vrednosti od 60 miliona dolara, za smanjenje pogubnog uticaja dima iz peći i šporeta na loženje koji izazove smrt dva miliona ljudi godišnje – jedna osoba umre svakih 16 sekundi. Bil Klinton je zatražio obećanja, velika i mala, od kompanija i običnih ljudi. On je dao okvire šireg programa Globalne inicijative, usredsređenog na poboljšanje položaja žena i rešavanje dugoročnih problema na područjima teško pogođenim elementarnim nepogodama – kao što su Haiti, Pakistan, ili američka obala Meksičkog zaliva. Predsednik Barak Obama će sutra, na završnoj sednici, da predstavi prvu damu Sjedinjenih Država Mišel Obamu, koja će se obratiti učesnicima.